b'\n_START_ARTICLE_\nKromosom\n_START_PARAGRAPH_\nKromosom je nitasta struktura v celi\xc4\x8dnem jedru. Je nosilec genov; sestavljen je iz DNK, histonov in nehistonskih beljakovin. V celi\xc4\x8dnem ciklusu so kromosomi vidni predvsem med mitozo in mejozo. \xc5\xa0tevilo in zgradba kromosomov so zna\xc4\x8dilni za vrsto evkariontskega organizma._NEWLINE_\xc5\xa0tevilo kromosomov je od vrste do vrste razli\xc4\x8dno; v celicah vinske mu\xc5\xa1ice jih je na primer 8, v \xc4\x8dlove\xc5\xa1kih celicah pa 46. Zvitki iz DNK in beljakovin, ki sestavljajo kromosom evkariontskih celic, morajo biti natan\xc4\x8dno urejeni in strnjeni, da se lahko ogromne molekule DNK stisnejo v celi\xc4\x8dno jedro. Prokarionti (bakterije in arheje) imajo v celici obi\xc4\x8dajno po en kro\xc5\xbeni kromosom._NEWLINE_Strnjeni kromosomi pri evkariontih nastanejo med celi\xc4\x8dno delitvijo na slede\xc4\x8d na\xc4\x8din: najprej ima molekula linearno zgradbo. Potem se prvi\xc4\x8d zvije, in sicer spiralno, zato je tudi v obliki dvojne vija\xc4\x8dnice. Drugi\xc4\x8d se ovije okoli histonov ali histonskih beljakovin. Ta skupek se imenuje nukleosom. Posamezni paketi izgledajo kot vozli na vrvi. Nukleosomi se zdru\xc5\xbeujejo v nukleosomske pakete, takrat se zvijejo tretji\xc4\x8d. \xc4\x8cetrti\xc4\x8d se ve\xc4\x8d paketov zgosti in nastane struktura \xc4\x8detrtega zvijanja. Nastali produkt se imenuje kromatin ali kromatinsko vlakno. Ve\xc4\x8d kromatinov se pred delitvijo, natan\xc4\x8dneje v profazi, ki je prvo obdobje delitve (ostala so \xc5\xa1e: metafaza, anafaza in telofaza). Zvijejo se \xc5\xa1e peti\xc4\x8d, in takrat je izoblikovan kromosom._NEWLINE_Kromosomi v celi\xc4\x8dnem jedru niso vidni, niti pod mikroskopom, \xc4\x8de celica ni v fazi delitve. Med celi\xc4\x8dno delitvijo pa postane DNK v kromosomu tesneje strnjena in takrat so kromosomi vidni pod mikroskopom. Do ve\xc4\x8dina znanih dognanj o kromosomih so tako raziskovalci pri\xc5\xa1li s pomo\xc4\x8djo celic v fazi delitve.\n_START_SECTION_\nKromosomi pri prokariontih\n_START_PARAGRAPH_\nPri prokariontih (bakterijah in arhejah) se v celici nahaja praviloma en kro\xc5\xbeni kromosom, vendar obstajajo \xc5\xa1tevilne razli\xc4\x8dice. Pri ve\xc4\x8dini bakterij merijo kromosomi od samo 160.000 baznih parov (endosimbiozna bakterija Candidatus Carsonella ruddii) do 12.200.000 baznih parov (v prsti \xc5\xbeive\xc4\x8da bakterija Sorangium cellulosum). Spirohete rodu borelija (npr. Borrelia burgdorferi, ki povzro\xc4\x8da lymsko bolezen) so primer izjeme \xe2\x80\x93 njihovo dednino predstavlja en linerani kromosom.\n_START_SECTION_\nZgradba\n_START_PARAGRAPH_\nPri prokariontih so kromosomi manj sekven\xc4\x8dno opredeljeni kot pri evkariontih. V bakterijkih kromosomih se obi\xc4\x8dajno nahaja le ena za\xc4\x8detna to\xc4\x8dka podvojevanja oziroma replikacije, pri nekaterih arhejah pa je \xc5\xbee prisotno ve\xc4\x8dje \xc5\xa1tevilo takih za\xc4\x8detnih mest. Geni na prokariontskih kromosomih so \xc4\x8desto organizirani v tako imenovane operone in za razliko od evkariontskih obi\xc4\x8dajno ne vsebujejo intronov.\n_START_SECTION_\nSpravljanje DNK\n_START_PARAGRAPH_\nProkarionti nimajo celi\xc4\x8dnega jedra in pri njih se DNK organizira v strukture, imenovane nukleoidi. Nukleoid je lo\xc4\x8dena struktura, ki zavzema dolo\xc4\x8deno regijo znotraj bakterijske celice, vendar ostaja dinami\xc4\x8dna. V nukleotidu bakterijske celice so na DNK vezane histonom podobne beljakovine. Pri arhejah je DNK \xc5\xa1e bolj organizirana ter se spravlja v strukture, podobne evkariontskim nukleosomom._NEWLINE_Bakterijski kromosomi so obi\xc4\x8dajno pri\xc4\x8dvr\xc5\xa1\xc4\x8deni na bakterijsko celi\xc4\x8dno membrano, kar se v molekularnobiolo\xc5\xa1kih metodah izrablja pri izolaciji plazmidne DNK s centrifugiranjem liziranih bakterijskih celic, saj plazmidna DNK ni vezana na membrano._NEWLINE_Prokariontski kromosomi in plazmidi so na splo\xc5\xa1no dodatno zviti, podobno kot evkariontska DNK. DNK mora najprej preiti iz dodatno zvitega v spro\xc5\xa1\xc4\x8deno obliko, da lahko potekajo procesi prepisovanja, podvojevanja in genske regulacije (uravnavanja izra\xc5\xbeanja genov).\n_START_SECTION_\nKromosomi pri evkariontih\n_START_PARAGRAPH_\nEvkariontski kromosomi so zgrajeni iz kompleksov med DNK in beljakovinami, ki so zelo strnjeni, kar omogo\xc4\x8da spravljanje velike koli\xc4\x8dine DNK v celi\xc4\x8dno jedro. Podenota kromosoma je kromatin. Osnovne biokemijske sestavine kromosoma so molekule DNK in dve vrsti beljakovin: histoni in v majhni koli\xc4\x8dini nehistonske kromosomske beljakovine. Histoni so dru\xc5\xbeina malih beljakovin, ki imajo sorazmerno velik dele\xc5\xbe bazi\xc4\x8dnih aminokislinskih ostankov lizina in arginina. DNK je ovita okoli histonske sredice, sestavljene iz osmih molekul histona. Tako se tvorijo nukleosomi, ki so stabilizirani z vodikovimi vezmi med pozitivno nabitimi lizinskimi in argininskimi ostanki v histonih in negativno nabitimi fosfatnimi skupinami v zgradbi DNK.'